ROZHODNUTIE KOMISIE
z 19. októbra 2009,
ktorým sa menia a dopĺňajú rozhodnutia 2006/679/ES a 2006/860/ES o technickej špecifikácii interoperability týkajúcej sa subsystémov transeurópskych konvenčných a vysokorýchlostných železníc
[oznámené pod číslom K(2009) 7787]
(Text s významom pre EHP)
(2010/79/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2008/57/ES zo 17. júna 2008 o interoperabilite systému železníc v Spoločenstve (1), a najmä na jej článok 6 ods. 1,
so zreteľom na odporúčanie Európskej železničnej agentúry (ERA-REC-38-2009-ERTMS) z 24. apríla 2009 o aktualizácii prílohy A o technickej špecifikácii interoperability týkajúcej sa riadenia vlakov, zabezpečenia a signalizácie vysokorýchlostných a konvenčných železníc,
keďže:
(1)
Rozhodnutím Komisie 2006/679/ES z 28. marca 2006 o technickej špecifikácii interoperability týkajúcej sa subsystému riadenia/príkazov a signalizácie transeurópskej konvenčnej železničnej sústavy (2) sa stanovuje technická špecifikácia interoperability týkajúca sa subsystému riadenia vlakov, zabezpečenia a signalizácie transeurópskych konvenčných železníc.
(2)
Rozhodnutím Komisie 2006/860/ES zo 7. novembra 2006 o technickej špecifikácii interoperability týkajúcej sa subsystému riadenia, zabezpečenia a návestenia systému transeurópskych vysokorýchlostných železníc (3) sa stanovuje technická špecifikácia interoperability týkajúca sa riadenia vlakov, zabezpečenia a signalizácie transeurópskych vysokorýchlostných železníc.
(3)
V súlade s článkom 2 rozhodnutia Komisie 2008/386/ES z 23. apríla 2008, ktorým sa upravuje príloha A k rozhodnutiu 2006/679/ES o technickej špecifikácii interoperability týkajúcej sa subsystému riadenia/príkazov a signalizácie transeurópskej konvenčnej železničnej sústavy a príloha A k rozhodnutiu 2006/860/ES o technickej špecifikácii interoperability týkajúcej sa subsystému riadenia, zabezpečenia a návestenia systému transeurópskych vysokorýchlostných železníc (4) by sa špecifikácie Európskeho systému riadenia vlakov („ETCS“) mali skompletizovať tak, aby obsahovali aktualizované špecifikácie spoločných testov.
(4)
Viacero technických dokumentov uvedených v prílohe A k rozhodnutiam 2006/679/ES a 2006/860/ES by sa malo aktualizovať s cieľom prispôsobiť ich technickému pokroku.
(5)
Rozhodnutia 2006/679/ES a 2006/860/ES by sa preto mali zodpovedajúcim spôsobom zmeniť a doplniť.
(6)
Opatrenia ustanovené v tomto rozhodnutí sú v súlade so stanoviskom Výboru pre interoperabilitu a bezpečnosť železníc, ktorý bol zriadený v súlade s článkom 29 smernice 2008/57/ES,
PRIJALA TOTO ROZHODNUTIE:
Článok 1
Zoznam povinných špecifikácií a zoznam informatívnych špecifikácií ustanovených v prílohe A k rozhodnutiu 2006/679/ES a v prílohe A k rozhodnutiu 2006/860/ES sa nahrádza zoznamom povinných špecifikácií a zoznamom informatívnych špecifikácií, ktoré sú uvedené v prílohe k tomuto rozhodnutiu. Poznámky pod čiarou s odkazom na rozhodnutie 2002/731/ES v prílohe H k technickým špecifikáciám interoperability priloženým k rozhodnutiu 2006/679/ES a v prílohe H k technickým špecifikáciám interoperability priloženým k rozhodnutiu 2006/860/ES sa vypúšťajú.
Článok 2
Toto rozhodnutie sa uplatňuje od 1. apríla 2010.
Článok 3
Toto rozhodnutie je určené členským štátom.
V Bruseli 19. októbra 2009